LT Europos Sąjungos oficialusis leidinys C 103/13

Paraiškos paskelbimas pagal Europos Parlamento ir Tarybos reglamento (ES) Nr. 1151/2012 dėl žemės ūkio ir maisto produktų kokybės sistemų 50 straipsnio 2 dalies a punktą

(2014/C 103/08)

Šiuo paskelbimu suteikiama teisė pareikšti prieštaravimą paraiškai pagal Europos Parlamento ir Tarybos reglamento (ES) Nr. 1151/2012 51 straipsnį (1).

BENDRASIS DOKUMENTAS

TARYBOS REGLAMENTAS (EB) Nr. 510/2006

dėl žemės ūkio produktų ir maisto produktų geografinių nuorodų ir kilmės vietos nuorodų apsaugos (2)

„PESCABIVONA“

EB Nr.: IT-PGI-0005-01139-31.07.2013

SGN ( X ) SKVN ( )

1. Pavadinimas

„Pescabivona“

2. Valstybė narė arba trečioji šalis

Italija

3. Žemės ūkio produkto arba maisto produkto aprašymas

3.1. Produkto rūšis

1.6 klasė. Švieži ar perdirbti vaisiai, daržovės ir grūdai

3.2. Produkto, kuriam taikomas 1 punkte nurodytas pavadinimas, aprašymas

Nuoroda „Pescabivona“ žymimi šių keturių auginimo vietovėje išvestų ir ištobulintų ekotipų persikų vaisiai:

„Murtiddara“ arba „Primizia Bianca“, „Bianca“, „Agostina“ ir „Settembrina“.

Vartotojams pateikiami SGN „Pescabivona“ žymimi vaisiai turi atitikti persikų ir nektarinų prekybai taikomus galiojančius reikalavimus ir pasižymėti toliau nurodytomis savybėmis:

— persikai turi būti apvalūs, su baltu ir tvirtu minkštimu, nuo kurio neatsiskiria kauliukas. Luobelės pagrindas turi būti baltai gelsvai žalsvas, o viršutinis sluoksnis nusidažęs raudona spalva (per „Settembrina“ ekotipo vaisiaus šone esantį įdubimą eina raudona linija),

— raudonos spalvos turi būti ne daugiau kaip pusė viršutinio epidermio sluoksnio,

— kiekvieno ekotipo vaisiai turi atitikti šioje lentelėje pateiktus minimalius cheminius ir fizinius parametrus.

Ekotipas Tirpių kietųjų medžiagų kiekis Tirpių kietųjų medžiagų ir titruojamo rūgštingumo santykis Minkštimo konsistencija „Murtiddara“ arba „Primizia Bianca“ > 10 > 1,20 > 3 „Bianca“ > 10 > 1,20 > 3 „Agostina“ > 10 > 1,20 > 3 „Settembrina“ > 10 > 1,20 > 3,5

Tirpių kietųjų medžiagų kiekis išreikštas Brikso laipsniais (°Bx), tirpių kietųjų medžiagų ir titruojamo rūgštingumo santykis išreikštas °Bx/meq 100 ml, 8 mm smaigaliu išmatuota minkštimo konsistencija išreikšta kg/0,5 cm2.

3.3. Žaliavos (taikoma tik apdorotiems produktams)

—

3.4. Pašarai (taikoma tik gyvūninės kilmės produktams)

—

3.5. Specialūs gamybos veiksmai, atliktini nustatytoje geografinėje vietovėje

Visi gamybos etapai – nuo vaisių auginimo iki skynimo – turi vykti nustatytoje geografinėje vietovėje.

3.6. Specialios pjaustymo, trynimo, pakavimo ir kt. taisyklės

—

3.7. Specialios ženklinimo etiketėmis taisyklės

Etiketėje, tame pačiame matomame paviršiuje turi būti pateikta nuoroda „indicazione geografica protetta“ (saugoma geografinė nuoroda), Europos Sąjungos simbolis ir toliau esančiame paveiksle pateiktas logotipas, kurį sudaro užrašas „Pescabivona“.

Leidžiama naudoti nuorodas į privačius prekės ženklus su sąlyga, kad jie būtų mažesnio dydžio nei logotipas „Pescabivona“, nebūtų giriamojo pobūdžio ir jais nebūtų klaidinamas vartotojas.

4. Glaustas geografinės vietovės apibūdinimas

SGN „Pescabivona“ auginimo vietovė apima Agridžento provincijoje esančios Bivonos ir kitų kaimyninių komunų, kaip antai Alesandrija dela Rokos, San Stefano Kviskvinos ir San Bjadžo Platanio, taip pat Palermo provincijoje esančios Palaco Adriano komunos, dalis.

5. Ryšys su geografine vietove

5.1. Geografinės vietovės ypatumai

Geografinė SGN „Pescabivona“ auginimo vietovė yra Sicilijos salos viduje, šalia Sikanų kalnų masyvo, ir priklauso hidrografiniam Magacolo upelio baseinui. Jai būdingas kalvotas ir kalnuotas reljefas. Rudenį, žiemą ir pavasarį joje vyrauja švelnus klimatas – žiemą čia atšąla nedaug, o vasaros būna sausos ir karštos. Šioje vietovėje esantys dirvožemiai skirstomi į pradžiažemius, rudžemius ir verstžemius. Šie dirvožemiai yra vidutiniškai gilūs arba gilūs, porėti ir laidūs, o jų organinės medžiagos – beveik šarminės arba neutralios.

5.2. Produkto ypatumai

Išskirtinės persikų „Pescabivona“ savybės – tik iš dalies (mažiau nei 50 proc.) paraudonavęs viršutinis vaisiaus luobelės sluoksnis, labai saldus ir tvirtas minkštimas ir didelis cukraus, palyginti su rūgštimis, kiekis. Priklausomai nuo ekotipo, sunokę vaisiai renkami nuo birželio pradžios iki spalio pabaigos.

5.3. Priežastinis geografinės vietovės ir produkto, kuriam suteikta SKVN, kokybės ar savybių arba geografinės vietovės ir kurios nors produkto, kuriam suteikta SGN, savybės, gero vardo ar kitos ypatybės ryšys

SGN „Pescabivona“ pripažinimo paraiška teikiama remiantis geru produkto vardu, kurį vartotojai sieja su tokiomis vaisiaus savybėmis kaip iš dalies (ne daugiau kaip 50 proc.) paraudonavęs viršutinis luobelės sluoksnis, itin malonus skonis – išskirtinį saldumą lemia didelis cukraus, palyginti su rūgštimis, kiekis – ir labai tvirtas minkštimas. Kadangi keturių ekotipų vaisiai sunoksta skirtingu metu, puikios kokybės vaisių derlius skinamas net ir tais laikotarpiais, kai daugiausia dėl klimato sąlygų persikų pasiūla sumažėja, o kokybė suprastėja.

Nustatytoje geografinėje vietovėje persikai pradėti auginti praeito amžiaus 6-ojo dešimtmečio pradžioje. Pirmieji persikų sodai buvo pasodinti į šiaurę nuo Bivonos miestelio. Juose dauginimui naudoti iš sėklų išauginti geriausių vietos rūšių sodinukai. Iš jų ypatingo įvertinimo sulaukė vienos rūšies sodinukai, kurie, atsižvelgiant į vaisių sunokimo laiką, pavadinti „Agostina“ („rugpjūtinukais“). Bėgant laikui šioje geografinėje vietovėje išplitus persikų auginimui žemdirbiai atrinko dar trijų ekotipų vaismedžius – sezono viduryje vaisius sunokinančius „Murtiddara“ ir „Bianca“ ir vėlai derlių duodančius „Settembrina“ ekotipo vaismedžius.

Be to, persikų „Pescabivona“ ryšį su geografine vietove padeda suprasti ir kultūriniai veiksniai. Geras „Pescabivona“ vardas turi įtakos šios geografinės vietovės istorijai, tradicijoms ir ekonomikai. Apie tai liudija vartotojų liaupsės per kasmet nuo 1984 m. Bivonoje rengiamą persikų mugę, taip pat mokslinėje literatūroje ir populiariojoje spaudoje skelbiami straipsniai. 1982 m. žurnale L'informatore Agrario (Verona, XXXVIII (24)) išspausdintame straipsnyje „Bivonoje yra persikų baltu minkštimu, kurie...“ [A Bivona c’è una pesca a polpa bianca che…] persikai „Pescabivona“ minimi tarp labiausiai Sicilijoje paplitusių persikų baltu minkštimu, kurie dėl savo organoleptinių savybių užima tam tikrą didžiųjų Sicilijos miestų rinkos dalį. Žurnalo L'informatore Agrario Nr. 27/2006 priede paskelbtame straipsnyje „Senosios rūšys persikų auginimui Sicilijoje atnaujinti“ [it. Vecchie” varietà per una nuova peschicoltura in Sicilia] Sicilijos persikų veislių savybes lyginant su tarptautinių veislių persikų savybėmis minimi „Pescabivona“ ekotipai ir pabrėžiamos žemdirbių pastangos įvertinti vietos rūšis. Galiausiai turistinių žurnalų straipsniuose ši Sicilijos vietovė aprašoma kaip svarbiausia persikų auginimo vietovė ir pasakojama apie šių vaisių svarbą persikų sostine vadinamoje Bivonoje, kurios vardu vadinami ir garsėja persikai „Pescabivona“ („Vyno žemės“ [it. Terre di Vino, „Bivonos persikų rudeninis skonis“ [it. Ha il sapore dell’autunno la pesca di Bivona], 2007 m., Nr. 10, p. 80; laRepubblica.it – „Išvyka į Bivoną pripildyti krepšius kontroliuojamos kilmės persikų“ [it. In gita a Bivona per fare un pieno di pesche doc], 2012 08 24; http://www.lafrecciaverde.it – „Žemės ūkio maisto produktai. Magacolo upelio pakrantėse gimusi persikų „Pecabivona“ istorija“ [it. Agroalimentare: Pescabivona-una storia nata lungo il Magazolo], 2010 11 20).

Nuoroda į paskelbtą specifikaciją

(Reglamento (EB) Nr. 510/2006 (3) 5 straipsnio 7 dalis)

Visą produkto specifikacijos tekstą galima rasti interneto svetainėje http://www.politicheagricole.it/flex/cm/pages/ServeBLOB.php/L/IT/IDPagina/3335

arba

tiesiogiai Žemės ūkio, maisto produktų ir miškų ūkio politikos ministerijos interneto svetainėje (www.politicheagricole.it), ekrano dešinėje viršuje spaudžiant nuorodą „Qualità e sicurezza“ (Kokybė ir saugumas), po to – „Disciplinari di Produzione all'esame dell'UE“ (ES nagrinėjamos specifikacijos).

(1) OL L 343, 2012 12 14, p. 1.

(2) OL L 93, 2006 3 31, p. 12. Pakeistas reglamentu (ES) Nr. 1151/2012.

(3) Žr. 2 išnašą.